**OBJAVA ZA MEDIJE**

## **U KNJIŽNICI HAZU ODRŽAN II. SIMPOZIJ**

## ***APOPTOZA I NOVOTVORINE***

**Zagreb, 24. ožujka** – U organizaciji Odbora za genomiku i proteomiku u onkologiji Razreda za medicinske znanosti Hrvatske akademije znanosti i umjetnosti, u utorak 24. ožujka Knjižnici HAZU održan je II. simpozij *Apoptoza i novotvorine* koji se održava svake godine i prati sve relevantne dosege u ovom područj, nastojeći senzibilizirati našu znanstvenu javnost za temeljna istraživanja u biomedicini.

Predsjednik HAZU **akademik Zvonko Kusić** u uvodnom je govoru podsjetio na važnost apoptoze (programirane smrti stanice) u onkologiji, a tajnik Razreda za medicinske znanosti **akademik Marko Pećina** izrazio je zadovoljstvo što je i ova tema našla mjesto među brojnim znanstvenim skupovima koje Razred organizira. U zadnjih dvadesetak godina došlo se do značajnih pomaka u razumijevanju ponašanja i terapiji novotvorina i utvrdilo da apoptoza i geni koji je reguliraju imaju bitan utjecaj na stvaranje malignog fenotipa. Sada je jasno da neke onkogene mutacije spriječavaju apoptozu, dovodeći do nastanka tumora te njegove progresije i metastaziranja. Suprotno, postoje dokazi da neke promjene onkogena potiču apoptozu i time selektivno sudjeluju u multistadijskom nastanku raka. U terapijskom smislu postoje dobro dokumentirani dokazi da mnogi citostatici uzrokuju apoptozu u novotvorinama, što je stvorilo nove mogućnosti u suptilnijoj terapiji raka. Zbog toga što iste mutacije koje suprimiraju apoptozu tijekom nastanka raka istovremeno smanjuju osjetljivost raka na terapiju, poznavanje apoptoze postaje nezaobilazni čimbenik u povezivanju tumorske genetike i terapije novotvorina.

U izlaganjima ovogodišnjeg simpozija naglasak je bio na apoptozi u novotvorinama mozga, a otvorena je i nova tema, uloga egzosoma u apoptozi novotvorina. Očekuje se da će buduća istraživanja apoptoze i patologije novotvorina stvoriti temelje za efikasniju terapiju i proizvodnju još većeg broja pametnih pro- ili anti-apoptotičkih lijekova i unaprijediti patohistološku dijagnostiku.

Marijan Lipovac

Ured za odnose s javnošću i medije HAZU